text: Team Danmark
  
  publiceret: 2023-02-23 14:07:46+01:00
  Team Danmark er en selvejende institution, der har til formål at udvikle dansk eliteidræt på en socialt og samfundsmæssigt forsvarlig måde
  Team Danmark blev etableret efter Lov om eliteidrættens fremme i 1985. Dens opgave er at udvikle eliteidrætten i Danmark på en måde, der tager hensyn til atleternes sociale, fysiske og personlige udvikling. Blandt andet skal Team Danmark arbejde for både gode træningsmuligheder og uddannelsesmuligheder og hjælpe atleterne med deres karriere, når de stopper med deres idræt.
  Det stiller krav om samarbejde med mange interessenter (kommuner, trænere, aktive, forbund, forskere, sponsorer, medier mfl.) om ikke bare faciliteter og træning, men også uddannelse, økonomi og social støtte.
  I praksis støtter Team Danmark udvalgte idrætsudøvere og specialforbund ved at dække en række af de udgifter, der er forbundet med blandt andet træning og konkurrencedeltagelse. Institutionen vejleder udøverne i brugen af idrætsmedicin, biomekanik, teknologi, psykologi og langsigtet planlægning af deres arbejds- og uddannelsesmæssige karriere. Opgaverne løses i samarbejde med Danmarks Idrætsforbund og de enkelte specialforbund.
  
  
  Team Danmark støtter desuden eliteidrætten ved at markedsføre den og sælge tv- og radiorettigheder til eliteidrætten.
  